## Zakon o hrvatskom registru brodova

### NN 81/1996 (2.10.1996.), Zakon o hrvatskom registru brodova

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O HRVATSKOM REGISTRU BRODOVA**

Proglašavam Zakon o Hrvatskom registru brodova, koji je donio Zastupnički
dom Sabora Republike Hrvatske na sjednici 20. rujna 1996.

Broj: 01-96-1618/1 Zagreb, 25. rujna 1996.

Predsjednik Republike Hrvatske

**dr. Franjo Tuđman, v. r.**

---

## **ZAKON**

### **O HRVATSKOM REGISTRU BRODOVA**

Članak 1.

Javno poduzeće "Hrvatski registar brodova" d.o.o. Split osnovano Zakonom
o Hrvatskom registru brodova ("Narodne novine", br. 22/92.) postaje javna
ustanova koja obavlja poslove od posebnog interesa za Republiku Hrvatsku.

Djelatnost javne ustanove Hrvatski registar brodova je društvena skrb
u svezi sa zaštitom života i imovine na moru i unutarnjim plovnim putovima
te zaštitom okoliša mora i unutarnjih plovnih putova.

Članak 2.

Sredstva javnog poduzeća "Hrvatski registar brodova" postaju sredstva
javne ustanove Hrvatski registar brodova.

Prava koja ima Republika Hrvatska kao osnivač Hrvatskog registra brodova
ostvaruje Vlada Republike Hrvatske.

Članak 3.

Naziv javne ustanove iz članka 1. ovoga Zakona je Hrvatski registar
brodova.

Skraćeni naziv javne ustanove glasi HRB.

Sjedište HRB-a je u Splitu.

Članak 4.

Djelatnost HRB-a se obavlja kao javna služba.

Djelatnost HRB-a se ne obavlja radi stjecanja dobiti.

Na HRB se primjenjuju propisi o ustanovama, ako ovim Zakonom nije drukčije
određeno.

Članak 5.

HRB obavlja djelatnost na cijelom teritoriju Republike Hrvatske.

HRB može obavljati dio djelatnosti i u drugim državama sukladno s ovim
Zakonom i zakonima tih država.

HRB ima podružnice - područne urede koji su nadležni za obavljanje dijela
djelatnosti u određenim područjima.

Unutarnje ustrojstvo HRB-a pobliže se utvrđuje Statutom HRB-a.

Članak 6.

U okviru djelatnosti iz članka 1. ovoga Zakona, HRB obavlja sljedeće
poslove od posebnog interesa za Republiku Hrvatsku:

1. utvrđuje sposobnost za plovidbu i obavlja baždarenje brodova i određenih
vrsta brodica,

2. utvrđuje sposobnost za uporabu i obavlja baždarenje plutajućih objekata,

3. utvrđuje sigurnost kontejnera,

4. utvrđuje podobnost ustrojstva brodara glede sigurnog rada i zaštite
okoliša tijekom korištenja brodova,

5. sudjeluje u istraživanju uzroka nezgoda brodova,

6. sudjeluje u radu i izvršavanju obveza prema međunarodnim organizacijama,
glede poslova iz točke 1. do 5. ovoga članka.

Članak 7.

Poslovi navedeni u članku 6. ovoga Zakona, koje HRB obavlja na temelju
javne ovlasti, obuhvaćaju:

- donošenje tehničkih pravila kojima se propisuju najviše praktično
provedive međunarodno prihvaćene tehničke norme,

- obavljanje tehničkog nadzora i baždarenja u skladu s tehničkim pravilima,

- izdavanje isprava, knjiga i izvješća na osnovi obavljenog tehničkog
nadzora ili baždarenja.

O žalbi protiv rješenja HRB-a u obavljanju poslova iz stavka 1. ovoga
članka, rješava tijelo utvrđeno Statutom HRB-a.

Članak 8.

Tehničkim pravilima propisuju se uvjeti glede:

- trupa i opreme trupa, strojnog uređaja, električne opreme, automatizacije,
plovidbenih svojstava, protupožarne zaštite, sredstava za spašavanje, radio
opreme, sredstava za navigaciju i sredstava za signalizaciju, uređaja za
rukovanje teretom, zaštite pri radu i smještaja posade, prijevoza putnika,
prijevoza tereta, zaštite okoliša te baždarenja brodova i drugih plovećih
i plutajućih objekata,

- podobnosti brodara glede sigurnog rada i zaštite okoliša tijekom korištenja
brodova,

- kontejnera.

Odluke o donošenju tehničkih pravila objavljuju se u "Narodnim novinama",
službenom listu Republike Hrvatske, a tekst tehničkih pravila objavljuje
se u posebnom izdanju HRB-a.

Članak 9.

Radi potpunije korištenosti ljudskih i materijalnih mogućnosti, potrebnih
za obavljanje poslova iz članka 6. ovoga Zakona, HRB može obavljati i sljedeće
poslove:

- poslove iz članka 6. ovoga Zakona, u ime stranih nadležnih tijela
od kojih je valjano ovlašten,

- klasifikaciju brodova te drugih plovećih i plutajućih objekata,

- stručno-tehničke poslove u svezi s projektiranjem, gradnjom, preinakom,
popravcima i korištenjem brodova, drugih plovećih i plutajućih objekata,
kontejnera te objekata na kopnu,

- poslove u svezi s osiguranjem kakvoće.

Članak 10.

HRB obavlja poslove na temelju valjanog zahtjeva izravnih korisnika
usluga (brodara, brodograditelja, projektanata, proizvođača materijala,
strojeva i opreme, osiguravatelja, nadležnih tijela te drugih pravnih i
fizičkih osoba).

Članak 11.

HRB može, u svrhu učinkovitosti i ekonomičnosti obavljanja poslova u
područjima izvan djelokruga svojih područnih ureda, obavljanje pregleda
(dijelova poslova) povjeriti na temelju ugovora o međusobnoj suradnji,
pravnim osobama koje udovoljavaju normama Međunarodne pomorske organizacije
(IMO).

Članak 12.

Sredstva za obavljanje i razvitak djelatnosti HRB-a osiguravaju se:

- iz prihoda ostvarenih naplaćivanjem naknada izravnim korisnicima usluga,

- iz sredstava državnog proračuna, na temelju posebnog programa Vlade
Republike Hrvatske.

Članak 13.

Tijela HRB-a su Upravno vijeće i ravnatelj.

Članak 14.

Upravno vijeće ima predsjednika i osam članova.

Tri člana Upravnog vijeća imenuje Vlada Republike Hrvatske, iz reda
stručnjaka koji obavljaju poslove u svezi sa:

- sigurnošću pomorske plovidbe u ministarstvu nadležnom za poslove pomorstva
- jednog člana,

- sigurnošću plovidbe unutarnjim plovnim putovima u ministarstvu nadležnom
za plovidbu unutarnjim plovnim putovima - jednog člana,

- zaštitom pri radu u ministarstvu nadležnom za rad - jednog člana.

Četiri člana Upravnog vijeća imenuju, uz naknadnu suglasnost Vlade Republike
Hrvatske, najznačajniji korisnici usluga:

- Hrvatsko pomorsko brodarstvo društvo - dva člana,

- Hrvatsko brodograđevno društvo - jednog člana,

- Hrvatski osiguravatelji i reosiguravatelji brodova - jednog člana.

Ako Vlada Republike Hrvatske ne dade naknadnu suglasnost za člana Upravnog
vijeća iz stavka 3. ovoga članka, korisnici usluga dužni su u roku od 15
dana imenovati novog člana.

Dva člana Upravnog vijeća biraju iz svojih redova istaknuti stručnjaci
HRB-a, na način utvrđen Statutom.

Predsjednika bira Upravno vijeće iz reda svojih članova.

Predsjednik i članovi Upravnog vijeća imenuju se, odnosno biraju, na
vrijeme od četiri godine.

Članove Upravnog vijeća može razriješiti, odnosno opozvati, tijelo koje
ih je imenovalo, odnosno izabralo i prije isteka vremena iz stavka 7. ovoga
članka.

Članak 15.

Upravno vijeće:

- donosi Statut uz naknadnu suglasnost Vlade Republike Hrvatske,

- donosi tehnička pravila HRB-a,

- donosi pravila o uvjetima obavljanja i naknadama za usluge,

- donosi druge opće akte,

- imenuje ravnatelja na temelju provedenog natječaja,

- donosi odluku o stjecanju, opterećenju ili otuđenju nekretnina i druge
imovine ili zaključenju ugovora čija je vrijednost veća od vrijednosti
utvrđene Statutom,

- odobrava ugovore o suradnji HRB-a s drugim pravnim osobama iz članka
11. ovoga Zakona,

- donosi program rada i razvitka te nadzire njihovo izvršavanje,

- odlučuje o financijskom planu i godišnjem obračunu,

- daje poticaje Vladi Republike Hrvatske da predloži promjenu djelatnosti
i promjenu pravnog položaja HRB-a,

- daje Vladi Republike Hrvatske i ravnatelju HRB-a prijedloge i mišljenja
o pojedinim pitanjima,

- donosi druge odluke i obavlja ostale poslove određene ovim Zakonom
i Statutom HRB-a.

Članak 16.

Voditelj HRB-a je ravnatelj.

Ravnatelj organizira, vodi rad i poslovanje HRB-a, predstavlja i zastupa
HRB, poduzima sve pravne radnje u ime i za račun HRB-a, zastupa HRB u svim
postupcima pred sudovima, upravnim i drugim državnim tijelima te pravnim
osobama s javnim ovlastima.

Članak 17.

Ako u obavljanju svoje djelatnosti HRB ostvari dobit, ta se dobit koristi
isključivo za obavljanje djelatnosti, pričuvu za pokrivanje mogućih gubitaka
u budućem razdoblju te za razvitak i unapređenje djelatnosti HRB-a u skladu
sa Statutom.

Članak 18.

Za svoje obveze odgovara isključivo HRB, cijelom svojom imovinom.

Članak 19.

Imenovanje i izbor Upravnog vijeća obavit će se u roku od 30 dana od
dana stupanja na snagu ovoga Zakona.

Upravno vijeće dužno je u roku od 60 dana od dana stupanja na snagu
ovoga Zakona donijeti Statut HRB-a. Upravno vijeće dužno je u roku od 15
dana nakon donošenja Statuta raspisati natječaj za imenovanje ravnatelja
HRB-a.

Do donošenja Statuta iz stavka 2. ovoga članka na odgovarajući način
primjenjivat će se Statut i drugi opći akti javnog poduzeća "Hrvatski registar
brodova".

Članak 20.

Dosadašnji direktor HRB-a i članovi Upravnog odbora nastavljaju obavljati
dužnosti do imenovanja ravnatelja, odnosno do imenovanja i izbora članova
Upravnog vijeća, sukladno s ovim Zakonom.

Ravnatelj HRB-a podnijet će prijavu za upis HRB-a u sudski registar
ustanova.

Članak 21.

Nadzor nad provedbom ovoga Zakona obavlja ministarstvo nadležno za poslove
pomorstva.

Članak 22.

Stupanjem na snagu ovoga Zakona prestaje važiti Zakon o Hrvatskom registru
brodova ("Narodne novine", br. 22/92.).

Članak 23.

Ovaj Zakon stupa na snagu osmoga dana od dana objave u "Narodnim novinama".

Klasa: 342-01/95-01/07
Zagreb, 20. rujna 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 81/1996-1399